Nariadenie Komisie (ES) č. 3746/91
z 18. decembra 1991,
ktorým sa po štvrtýkrát mení a dopĺňa nariadenie (EHS) č. 2159/89, ktorým sa ustanovujú podrobné pravidlá na uplatňovanie osobitných opatrení pre orechy a svätojánsky chlebík tak, ako je ustanovené v hlave IIa nariadenia Rady (EHS) č. 1035/72
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1035/72 z 18. mája 1972 o spoločnej organizácii trhu s ovocím a zeleninou [1], naposledy zmenené a doplnené nariadením (EHS) č. 1623/91 [2], najmä na jeho článok 14g,
so zreteľom na nariadenie Rady (EHS) č. 2145/91 z 15. júla 1991, ktorým sa mení a dopĺňa nariadenie (EHS) č. 790/89 o maximálnej sume pomoci na zlepšenie kvality a marketingu v odvetví s orechmi a svätojánskym chlebíkom [3], najmä na jeho článok 2,
keďže článok 2 nariadenia Rady (EHS) č. 790/89 z 20. marca 1989, ktorým sa stanovuje úroveň dodatočnej paušálnej pomoci pre združenia organizácií výrobcov a maximálnu sumu uplatňovanú pre pomoc na zlepšenie kvality a marketingu v odvetví pestovania orechov a svätojánskeho chlebíka [4] ustanovuje maximálnu sumu pomoci na hektár a na rok vyššiu pre činnosti klčovania, po ktorých nasleduje presádzanie a/alebo odrodová konverzia ako pre inú prácu a zvýšenie maximálnych súm pomoci pre činnosti klčovania; keďže nariadenie Komisie (EHS) č. 2159/89 z 18. júla 1989, ktorým sa ustanovujú podrobné pravidlá na uplatňovanie osobitných opatrení pre orechy a svätojánsky chlebík, ako je ustanovené v Hlave IIa nariadenia Rady (EHS) č. 1035/72 [5], naposledy zmenené a doplnené nariadením (EHS) č. 2286/91 [6], by sa malo primerane zmeniť a doplniť;
keďže tieto nové ustanovenia, podliehajúc určitým podmienkam, sa uplatňujú na plány schválené pred nadobudnutím účinnosti nariadenia (EHS) č. 2145/91, t. j. pred 23. júlom 1991; keďže v záujme dobrej správnej praxe, žiadosti o úpravu alebo revíziu plánov na tento účel musia byť predložené do určitého konečného termínu;
keďže nová maximálna suma pomoci 475 ECU na hektár na rok pre činnosti klčovania sa má udeliť na obdobie piatich rokov; keďže hoci toto obdobie začne od 1. septembra 1993 vo vzťahu k plánom schváleným pred 23. júlom 1991, malo by sa upresniť, že maximálna plocha, vzhľadom na ktorú sa pomoc poskytuje, nesmie byť prekročená počas obdobia uplatňovania plánu;
keďže opatrenia ustanovené v tomto nariadení sú v súlade so stanoviskom Riadiaceho výboru pre ovocie a zeleninu,
PRIJALA TOTO NARIADENIE:
Článok 1
Nariadenie (EHS) č. 2159/89 sa mení a dopĺňa takto:
1. Do článku 8 sa dopĺňa tento odsek:
"1a. V prípade plánov na zlepšenie kvality a marketingu schválených pred 23. júlom 1991, žiadosti o zmeny sa podávajú na príslušnom orgáne členského štátu najneskôr do 31. decembra 1992.
Päťročné obdobie na poskytnutie pomoci uvedené v článku 2 ods. 1 nariadenia (EHS) č. 790/89 vzhľadom na tieto plány začne 1. septembra 1993. Avšak, plochy zahrnuté v rámci činností uskutočňovaných od dátumu, ku ktorému bol plán pôvodne schválený nesmie prekročiť 40 % celkovej plochy ovocného sadu."
2. Príloha IV sa nahrádza prílohou k tomuto nariadeniu.
Článok 2
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. decembra 1991